**MONIMH ΕΛΛΗΝΙΚΗ ΑΝΤΙΠΡΟΣΩΠΕΙΑ**

**ΣΤΗΝ ΕΥΡΩΠΑΪΚΗ ΕΝΩΣΗ**

Οργανική Μονάδα Λοιπών Πολιτικών

Αρμόδιος: Παν. Μασσαράς

**ΕΝΗΜΕΡΩΤΙΚΟ ΣΗΜΕΙΩΜΑ**

**Θέμα: Νεότερο σχέδιο κατ΄ εξουσιοδότηση πράξης Κανονισμού Ταξινόμησης**

1.Γενικά

Με τον **Κανονισμό (ΕΕ) 2020/852** «*σχετικά με τη θέσπιση πλαισίου για τη διευκόλυνση των βιώσιμων επενδύσεων*», γνωστό ως **Taxonomy**, θεσπίζονται κριτήρια με τα οποία προσδιορίζεται αν μια οικονομική δραστηριότητα χαρακτηρίζεται περιβαλλοντικά βιώσιμη. Ο Κανονισμός εφαρμόζεται: α) στα μέτρα που θεσπίζουν τα ΚΜ ή η Ευρ. Ένωση, τα οποία επιβάλλουν απαιτήσεις για τους συμμετέχοντες στις χρηματοπιστωτικές αγορές ή τους εκδότες όσον αφορά χρηματοπιστωτικά προϊόντα ή εταιρικά ομόλογα τα οποία διατίθενται ως περιβαλλοντικά βιώσιμα β) σε συμμετέχοντες στις χρηματοπιστωτικές αγορές οι οποίοι διαθέτουν χρηματοπιστωτικά προϊόντα γ) σε επιχειρήσεις που υπόκεινται στην υποχρέωση δημοσίευσης μη χρηματοοικονομικής κατάστασης ή ενοποιημένης μη χρηματοοικονομικής κατάστασης σύμφωνα με το άρθρο 19α ή το άρθρο 29α της Οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου, αντίστοιχα.

Τα ΚΜ και η Ευρ. Ένωση θα εφαρμόζουν τα κριτήρια που ορίζονται στο άρθρο 3 για τον προσδιορισμό του εάν μια οικονομική δραστηριότητα μπορεί να χαρακτηριστεί ως περιβαλλοντικά βιώσιμη, για τους σκοπούς οποιωνδήποτε μέτρων προβλέπουν απαιτήσεις για τους συμμετέχοντες στις χρηματοπιστωτικές αγορές ή τους εκδότες αναφορικά με χρηματοπιστωτικά προϊόντα ή εταιρικά ομόλογα τα οποία διατίθενται ως «περιβαλλοντικά βιώσιμα». Ο Κανονισμός θα έχει επιπτώσεις όχι μόνο για τον χαρακτηρισμό χρηματοπιστωτικών προϊόντων, αλλά και για τις μελλοντικές τροποποιήσεις της νομοθεσίας της ΕΕ, όπως π.χ. για τα διευρωπαϊκά δίκτυα ενέργειας (TEN-E), καθώς στην συζήτηση διαμόρφωσής τους θα ληφθούν υπόψη και τα κριτήρια που εισαγάγει περί περιβαλλοντικής βιωσιμότητας (ήδη στη σχετική συζήτηση η Ευρ. Επιτροπή το έχει αναφέρει ενώ έχει τεθεί το κριτήριο της βιωσιμότητας ως υποχρεωτικό για την επιλογή των PCI στην πρόταση αναθεώρησης του Κανονισμού ΤΕΝ-Ε την οποία έχει ήδη υποβάλει).

Ωστόσο, ο Κανονισμός περιελάμβανε τη δυνατότητα στην Ευρ. Επιτροπή με μία κατ’ εξουσιοδότηση πράξη να καθορίσει όρια εκπομπών ώστε να θεωρηθούν ορισμένες οικονομικές δραστηριότητες περιβαλλοντικά βιώσιμες για ένα μεταβατικό διάστημα. Η Ευρωπαϊκή Επιτροπή επεξεργάστηκε και υπέβαλε σχετικό σχέδιο κατ΄ εξουσιοδότηση πράξης στις 20 Δεκεμβρίου 2020. Το εν λόγω σχέδιο **κατ’ εξουσιοδότηση πράξης της Επιτροπής όμως έθετε όρια εκπομπών CO2 που δεν επιτρέπουν τις επενδύσεις στο φυσικό αέριο να χαρακτηριστούν περιβαλλοντικά βιώσιμες κατά τα οριζόμενα στον Κανονισμό**. Στην περίπτωση των αερίων και υγρών καυσίμων, τα κατώτατα όρια που καθορίζονταν από την αρχική πρόταση της Επιτροπής για τα όρια εκπομπών CO2 (100gCO2/KWh), δεν επιτρέπουν τις επενδύσεις σε φυσικό αέριο να χαρακτηρίζονται ως περιβαλλοντικά βιώσιμες επενδύσεις. Κατόπιν αντιδράσεων των ΚΜ στην αρμόδια ομάδα MSEG και την αποστολή ύστερα από πρωτοβουλία Ελλάδος και Κύπρου, κοινού non paper 10 ΚΜ (***Βουλγαρία Ελλάδα, Κροατία, Κύπρος, Μάλτα, Ουγγαρία, Πολωνία, Ρουμανία, Σλοβακία, Τσεχία***, επισυνάπτεται, non paper 1) η Ευρ. Επιτροπή αναθεώρησε το σχέδιο κατ’ εξουσιοδότηση πράξης στις 20 Μαρτίου.

2. Βασικές αλλαγές στο νεότερο σχέδιο κατ΄ εξουσιοδότηση πράξης

α. Μεταφορά και διανομή ανανεώσιμων και χαμηλών εκπομπών άνθρακα αερίων

Όπως και στο προηγούμενο σχέδιο, η μεταφορά και διανομή του φυσικού αερίου δεν είναι επιλέξιμες ως μεταβατικές δραστηριότητες. Η μεταφορά και διανομή ανανεώσιμων και χαμηλών εκπομπών άνθρακα αερίων είναι επιλέξιμες δραστηριότητες υπό ορισμένες προϋποθέσεις. Τα κριτήρια που σχετίζονται με αυτές τις δραστηριότητες έχουν αναδιατυπωθεί αλλά ουσιαστικά δεν έχουν αλλάξει: περιλαμβάνουν την κατασκευή και τη λειτουργία ενός τέτοιου δικτύου ανανεώσιμων και χαμηλών εκπομπών άνθρακα αερίων και τη μετασκευή και αναπροσαρμογή των υπαρχόντων αγωγών.

β. Φυσικό αέριο

Η Ευρ. Επιτροπή εισήγαγε κατηγορίες που σχετίζονται με την αλλαγή καυσίμου από άνθρακα σε φυσικό αέριο (*βλ. παραγράφους 4.26 και 4.27 του παραρτήματος Ι*), πιθανότατα ως συμβιβασμό στον τομέα του φυσικού αερίου. Αυτός ο συμβιβασμός φαίνεται να έχει σχεδιαστεί ως εξής: Από τη μία πλευρά, το όριο των «100 g CO2e ανά kWh» παραμένει αμετάβλητο σε σχέση με την **παραγωγή** - από αέρια και υγρά καύσιμα - **ηλεκτρικής ενέργειας** (*βλ. Ενότητα 4.7*) και **θερμότητας - ψύξης** (βλ. *παράγραφο 4.23*) καθώς **και για τη συμπαραγωγή θερμότητας - ψύξης από αέρια και υγρά καύσιμα** (*βλ. παράγραφο 4.19*). Ωστόσο, από την άλλη πλευρά, δύο νέες ενότητες έχουν συμπεριληφθεί σχετικά με την «αντικατάσταση» θερμότητας - ψύξης ή / και ηλεκτρικών εγκαταστάσεων με τη χρήση στερεών ή υγρών ορυκτών καυσίμων (δηλαδή στην πράξη, μονάδες παραγωγής ενέργειας από άνθρακα) από «υψηλής απόδοσης εγκαταστάσεις θέρμανσης - ψύξης και ισχύος που χρησιμοποιούν αέρια και υγρά καύσιμα »(*βλ. ενότητα 4.26*). Το ίδιο είδος αντικατάστασης περιλαμβάνεται στην ενότητα 4.27 για την περίπτωση της τηλεθέρμανσης. Στην ουσία, η ενότητα 4.26 προβλέπει ότι μια τέτοια αντικατάσταση μπορεί να ευθυγραμμιστεί με τον Κανονισμό Ταξινόμησης, εάν πληρούνται οι ακόλουθες προϋποθέσεις:

α. δεν υπάρχουν τεχνολογικές και οικονομικές εναλλακτικές λύσεις χαμηλού άνθρακα στη νέα εγκατάσταση χρησιμοποιώντας αέρια ή υγρά καύσιμα (δηλαδή στην πράξη, η μόνη εναλλακτική είναι μονάδες φυσικού αερίου συνδυασμένου κύκλου / CCGT)

β. αυτή η νέα εγκατάσταση που χρησιμοποιεί αέριο ή υγρό καύσιμο i) βρίσκεται σε «περιοχές μετάβασης» (coal regions in transition) ii) δεν εκπέμπει άμεσα περισσότερα από **270 g CO2/kWh** iii) εξασφαλίζει **εξοικονόμηση τουλάχιστον 50% ανά kWh** σε σύγκριση με την προηγούμενη μονάδα iv) αποδεικνύει τη συμβατότητα με τη συνύπαρξη αερίων ή υγρών καυσίμων χαμηλών εκπομπών άνθρακα (δηλαδή είναι **συμβατή με υδρογόνο**) και v) **τίθεται σε λειτουργία πριν από το 2025** για να αντικαταστήσει την προηγούμενη μονάδα που θα κλείσει επίσης μέχρι το 2025.

γ. Υδρογόνο

Τα κριτήρια για την ευθυγράμμιση με τον Κανονισμό Ταξινόμησης σε σχέση με το υδρογόνο έχουν διευρυνθεί (*βλ. παραγράφους 3.2 και 3.10 του παραρτήματος Ι)*. Συγκεκριμένα, έχουν γίνει οι ακόλουθες αλλαγές: α. Το όριο εκπομπών GHG (που συνδέεται με τα ουσιαστικά κριτήρια συνεισφοράς) για την παραγωγή υδρογόνου αυξήθηκε από 2.256 tCO2e ανά kWh σε 3 tCO2e ανά kWh β. η παραγωγή καυσίμων με βάση το υδρογόνο έχει συμπεριληφθεί ως επιλέξιμη δραστηριότητα (δεν ήταν προηγουμένως), με το όριο των GHG να ανέρχεται σε 3,38 tCO2e ανά kWh. γ. η κατασκευή όλων των μηχανών που μπορούν να παράγουν υδρογόνο με τρόπο που να ευθυγραμμίζεται με την ταξινόμηση μπορεί τώρα, από μόνο της, να θεωρείται μια ευθυγραμμισμένη δραστηριότητα. Προηγουμένως, μόνο η κατασκευή ηλεκτρολυτών συμπεριλαμβανόταν. Αυτό σημαίνει ότι οι μηχανές παραγωγής μπλε (δηλαδή με φυσικό αέριο και CCUS) ή τυρκουάζ υδρογόνου (δηλαδή με πυρόλυση) μπορούν τώρα να ευθυγραμμιστούν με τoν Κανονισμό Ταξινόμησης. γ. η κατασκευή όλων των μηχανημάτων που χρησιμοποιούν υδρογόνο έχει συμπεριληφθεί ως επιλέξιμη δραστηριότητα και θα ευθυγραμμιστεί αυτόματα υπό την προϋπόθεση ότι πληροί τα κριτήρια μη πρόκλησης σημαντικής βλάβης (DSNH).

δ. Συμπεράσματα

* Όσον αφορά τη μεταφορά και τη διανομή ανανεώσιμων και χαμηλών εκπομπών άνθρακα αερίων, η έλλειψη ουσιαστικών αλλαγών δείχνει ότι η άποψη της Επιτροπής σχετικά με τη δραστηριότητα αυτή έχει διαμορφωθεί σε μεγάλο βαθμό. Δεν αναμένεται να αλλάξουν περαιτέρω τα κριτήρια που σχετίζονται με αυτήν τη δραστηριότητα πριν από την τελική έγκριση.
* Όσον αφορά το φυσικό αέριο, η συμπερίληψη αυτών των νέων κατηγοριών σχετικά με την «αλλαγή καυσίμου από άνθρακα σε αέριο» αποτελεί τον προτεινόμενο συμβιβασμό της Επιτροπής που προσπαθεί να καθησυχάσει τα περισσότερο φιλόδοξα ΚΜ που έχουν αντιδράσει σε αυτό το ζήτημα. Αυτές οι νέες κατηγορίες ουσιαστικά σημαίνουν ότι - θεωρητικά - η αλλαγή από άνθρακα σε αέριο ευθυγραμμίστηκε με την ταξινόμηση, τουλάχιστον (i) σε ορισμένες περιοχές της ΕΕ (περιοχές σε μετάβαση), (ii) έως το 2025 και (iii) υπό αυστηρές συνθήκες συμβατότητας με εκπομπές GHG. **Ωστόσο, στην πράξη, αυτές οι προϋποθέσεις είναι τόσο αυστηρές που καθιστούν τον συμβιβασμό σχεδόν καθαρά θεωρητικό. Συγκεκριμένα, η προθεσμία του 2025 είναι πολύ στενή και δεν ευθυγραμμίζεται με τα τρέχοντα σχέδια απόσυρσης των μονάδων άνθρακα - λιγνίτη. Υπενθυμίζουμε ότι η μόνη μονάδα σε περιοχή υπό μετάβαση που μπορεί να αλλάξει καύσιμο στη χώρα μας είναι η Πτολεμαΐδα V αλλά βάσει σχεδιασμού αυτό θα γίνει το 2028, αφού ακόμη δεν έχει ολοκληρωθεί η αρχική κατασκευή της). Επιπλέον, καμία μονάδα δεν μπορεί να εκπέμπει 270g CO2/Kwh αφού οι πιο αποδοτικές μονάδες εκπέμπουν 350gCO2/Kwh.**

Κατόπιν αυτών και ύστερα πάλι από πρωτοβουλία Ελλάδος και Κύπρου εστάλη στην Ευρ. Επιτροπή νέο κοινό non paper (επισυνάπτεται, non paper 2) με τις θέσεις 9 ΚΜ (***Βουλγαρία Ελλάδα, Κροατία, Κύπρος, Μάλτα, Ουγγαρία, Πολωνία, Ρουμανία, Τσεχία***) επί των ως άνω αλλαγών.

**Η επιστολή των Πολωνών Ευρωβουλευτών Jerzy Buzek (EPP) και Bogdan Rzońca (ECR) κινείται στην ίδια κατεύθυνση και εκφράζει τις ίδιες θέσεις. Ως εκ τούτου εισηγούμαστε την υποστήριξη της σχετικής επιστολής**.